กสิกรยึดหัวหาดจีนตั้งศูนย์ธุรกิจลงทุน
กสิกรไทยเปิดศูนย์ธุรกิจไทยจีน หนุนการค้า การลงทุนคอยให้บริการข้อมูลทางการเงิน
9 ส.ค. 2554

กสิกรไทยเปิดศูนย์ธุรกิจไทยจีน หนุนการค้า การลงทุนคอยให้บริการข้อมูลทางการเงิน 
นายบัณฑูร ล่ำซำ ประธานเจ้าหน้าที่บริหารและกรรมการผู้จัดการ ธนาคารกสิกรไทย เปิดเผยว่า ธนาคารได้เปิดให้บริการศูนย์ธุรกิจไทยจีน ที่ชั้น 16 อาคารจัตุรัสจามจุรี เพื่อเป็นศูนย์กลางในการให้ข้อมูลและคำปรึกษาการดำเนินธุรกิจ การลงทุนในประเทศจีน และนักธุรกิจจีนที่ต้องการเข้ามาลงทุนในไทย
ศูนย์ดังกล่าวจะเป็นตัวกลางในการเชื่อมโยงธุรกิจของผู้ประกอบการและพันธมิตรของธนาคาร ตลอดจนเป็นที่ปรึกษาทางด้านการเงินและการจับคู่ทางธุรกิจ ซึ่งธนาคารมีเครือข่ายบริการผ่านสาขากว่า 800 สาขา คอยสนับสนุนการทำธุรกรรมของนักลงทุน
ทั้งนี้ ศูนย์วิจัยกสิกรไทย ระบุการส่งออกของไทยไปจีนในช่วงครึ่งแรกเติบโตจากช่วงเดียวกันของปีก่อนราว 23.8% ซึ่งสูงเกินคาดมีมูลค่าการส่งออกของไทยไปจีนในเดือน มิ.ย. แตะระดับ 2,214.6 ล้านเหรียญสหรัฐ หรือเกือบทำลายสถิติสูงสุดเป็นประวัติการณ์ที่มูลค่า 2,344.8 ล้านเหรียญสหรัฐ ในเดือน มี.ค. โดยมีกลุ่มสินค้าการเกษตรและอุตสาหกรรมเกษตรเป็นแรงขับเคลื่อน